RIJEKA - CIBALIA 4:0 (Gavranović 11', 15', Bezjak 45', Župarić 72')

RIJEKA: Prskalo - Ristovski, Župarić, Elez, Zuta - Bradarić, J. Mišić (od 79. Čanađija) - Gorgon (od 58. Martić), Andrijašević (od 71. Maleš), Bezjak - Gavranović. Trener: Matjaž Kek.

CIBALIA: Matković - Žderić, Tipurić, Markić, Rubić - Muženjak, Mijoković - P. Mišić, Pervan (od 73. Filipović), Glavica (od 79. Mlakić) - Brekalo (od 66. Karačić). Trener: Mladen Bartolović.

-----------------------------------------------------------------

Nogometaši Rijeke osvojili su naslov prvaka Hrvatske nakon što su u susretu 35. kola Prve HNL na svom stadionu pobijedili Cibaliju s 4-0 (3-0) i kolo prije kraja prvenstva stigli do nedostižnih četiri boda prednosti u odnosu na Dinamo.

Riječanima je to prvi naslov u povijesti, a prekinuli su 11-godišnju dominaciju Dinama, koji bio zaredom prvak od 2005. godine. Rijeka je i tek četvrti hrvatski klub s naslovom prvaka, Dinamo ih je skupio 18, Hajduk šest, a jednom je, i to 2002. godine, prvak bio NK Zagreb. Rijeka će imati priliku osvojiti i dvostruku krunu jer 31. svibnja u Varaždinu igraju finale Kupa s Dinamom.

Pred rekordnih 6000 navijača na Rujevici Rijeka je toliko željenu i iščekivanu pobjedu osigurala već u prvom dijelu. U 11. minuti Mario Gavranović je iskoristio pogrešku braniča gostiju, zaobišao je i vratara Matkovića i lako pogodio nebranjenu mrežu, Samo četiri minute kasnije Andrijašević je izbio sam ispred Matkovića, koji njegov udarac brani, ali je odbijenoj lopti najbliži Gavranović kome nije bilo teško ubaciti loptu u praznu mrežu.

U prvoj minuti sudačke nadoknade Roman Bezjak je iz drugog pokušaja uspio prebaciti vinkovačkog vratara za ogromnih 3-0 i slavlje je moglo započeti u Rijeci. U drugom dijelu nije bilo golova sve do 72. minute kada je nakon ubačaja s kuta stoper Rijeke Darijo Župarić glavom s desetak metara zakucao loptu u mrežu za konačnih 4-0.

Riječani su s 88 bodova nedostižni za Dinamo (83), a ove dvije momčadi će se sučeliti u zadnjem kolu na Maksimiru. Cibalia je ostala pretposljednja s 20 bodova, dva više od RNK Splita, koji u ponedjeljak gostuje u Puli kod Istre 1961.